ร้านมานีมีหม้อเป็นร้าน style hot pot ที่มาแรงในรอบสองสามปีที่ผ่านมานี้ค่ะ  ช่วงนี้ขยันเปิดสาขากันให้ฮึ่มๆ  แอมไปทานหลายครั้งละคะ เพราะคุณแม่ชอบร้านนี้  เวลาอยากกินแนวหม้อต้มๆ  ต้อง request มาร้านนี้ตลอด  คราวนี้ไปคนไม่เยอะมาก  ขอโอกาสเก็บรูปมาเขียนรีวิวไว้นิดนึงเนาะ (ทุกทีไปคนแยะ  ถ่ายไม่ทัน  ลงหม้อเกลี้ยงตลอดเลยอ่าาา) 

=-= สถานที่ตั้งและการเดินทาง =-=

สาขานี้ตั้งอยู่ชั้นสาม ห้างเซนทรัล westgate ค่ะ  โดยตัวร้านจะอยู่ไม่ไกลจากร้านอาหารญี่ปุ่นฟูจิ  แถวโซนที่เป็นพวกโรงเรียนสอนภาษา  สอนกิจกรรมต่างๆค่า  ตัวห้างนี้จะอยู่ริมถนนกาญจนาภิเษกช่วงตัดกับถนนรัตนาธิเบศร์นะคะ  ถ้ามารถไฟฟ้า ให้ใช้สายสีม่วง ลงสถานีตลาดบางใหญ่ค่ะ

=-= บรรยกาศ =-=

ตาม concept ของร้านมานี  การตกแต่งแต่ละที่ต้องดูมีชีวิตชีวา  สนุกสนานเสมอ  สาขานี้ก็เช่นกันค่ะ  มีการเพ้นท์กำแพงร้านเป็นบรรยกาศบ้านไร่ชายทุ่งตะวันรอน  มานีสวมงอบผูกผ้าพันคอ  เตรียมพาเราไปลุยความอร่อยหรรษากันแบบไทยๆ  นอกจากนี้ก็ยังมีของเก่าๆ เก๋ๆตกแต่งตามมุมต่างๆ  พร้อมด้วยหม้อมานีที่มีแปะรูปดาราเซเลปมากมายที่มาการันตีความอร่อยของหม้อร้อนร้านนี้

ลูกค้าส่วนใหญ่  มีทั้งวัยหนุ่มสาว เพื่อนฝูงมาทานกัน  แต่สาขานี้อยู่ในย่านชานเมืองที่เป็นแถบผู้อยู่อาศัยหนาแน่น  ก็จะมีแนวครอบครัวมาทานเยอะหน่อย  บางเวลาอาจจะมีคิวนานนิดนึงค่ะ  จำนวนที่นั่งประมาณ 90 ที่นั่งค่ะ

=-= เมนูที่ชิม =-=

จุดเด่นที่ไม่พูดถึงไม่ได้เลยของร้านชาบูแห่งนี้ คือเรื่อง topping ที่นำมาใส่เพื่อชูรสซุปอย่างมันกุ้ง และหมูเทวดา (เนื้อหมูติดมันสับ)ค่ะ  ซึ่งอันนี้แอมยังไม่เคยทานที่ไหนนะคะ  พอได้ลองชิมที่นี่ก็รู้สึกว่าอู้หูว ซุปมันเข้มข้นขึ้น  หอมขึ้น อร่อยอ่ะ  เด็ดจริง  แต่ไม่ค่อยเป็นมิตรกับสุขภาพเท่าไร  นานๆทานทีก็คงไม่เป็นไร (มั๊ง?) 555 

ส่วนตัว topping จำพวกเนื้อๆ  แอมว่าธรรมดาเหมือนเนื้อสดตามร้านทั่วๆไป  ไม่ตื่นเต้นมาก  แต่ของก็สดใช้ได้  เกรดดีพอประมาณ  แต่สิ่งที่น่าจะเด็ดอีก 2 อย่างคือ ไข่หมึกค่ะ  แอมชอบเอามาลวกทาน  ไข่หมึกนุ่มๆจิ้มกับน้ำจ้มแซ่บๆนี่ฟินมากเลยยย  สั่งที่เดียวไม่เคยพอค่ะ  อีกอย่างคือพวกเหล่าลูกชิ้นแปลกๆค่ะ   โดยเฉพาะที่มีไส้ทั้งหลาย  เวลากินกัดต้องระวังร้อน  ที่เราชอบที่สุดคือโมจิปลาสอดไส้ฮอกไกโดชีสสีชมพู  ตัวลูกชิ้นเนื้อมันก็อร่อยดีนะ  แต่ชีสนี่คือเยอะมากก  หอมชีสมากกก  เป็นเมนูที่แอมชอบสั่งมาทานเบิ้ลค่ะ

ส่วน topping ผักต่างๆ  ก็จัดว่าทั่วไปค่ะ  แต่ที่แอมชอบเป็นพิเศษคือเส้นชาร์ก๋วยเตี๋ยวสมคิดหิ้วมาจากปีนัง (ชื่อจะยาวไปไหน และใครเป็นคนคิด 555) แอมว่าเส้นอันนี้มันนุ่มๆเคี้ยวหนึบๆ  อร่อยดีอ่ะ  กินกับลูกชิ้น กะเนื้อสัตว์ต่างๆอร่อยดีน๊าา  อยากให้ลองกัน หาพวกนี่ๆๆๆ

ตัวน้ำจิ้มที่นี่ก็เก๋กว่าที่อื่นค่ะ  เราต้องผสมกันสองซอส  สีดำจะออกเค็มหวาน  สีเขียวจะสไตล์คล้ายซีฟู้ดเผ็ดเปรี้ยวค่ะ  ก็ผสมได้ตามรสที่ถูกลิ้นเราเลย  อยากแซ่บเข้มข้น มีกระเทียมพริกเพิ่มตามใจ

นอกจากนี้สั่งเมนู ข้าวหน้ามันกุ้งโดยคุณหรีดมาลองเพิ่มค่ะ  เป็นข้าวโปะด้วยมันกุ้งนำมาอัดเป็นก้อน patty ทอดแล้วโปะด้วยไข่ต้มทอปด้วยกุ้งชุดแป้งทอด  เราว่าเมนูนี้เหมาะสำหรับมันกุ้ง lover มากค่ะ  คือมันแบบรสชาติมันกุ้งแบบเต็มปากเต็มคำมากอ่ะ  ยิ่งราดน้ำจิ้มแซ่บๆไปทานด้วยนะ  สุดยอดจริงๆ (พิมพ์ไปนี่กลืนน้ำลายเอื๊อกๆ)  แต่ๆๆ  สำหรับแอมทานคนเดียวก็ไม่ไหวอ่ะ  มันเลี่ยนเกินไป  แบ่งทานสักสองสามคน  กินคนละสองสามคำกำลังดีค่ะ

โดยรวมเป็นร้านต้มๆสไตล์ไทยๆที่โดดเด่นทั้งการนำเสนอ  และเมนูอาหารค่ะ  ราคาอาหารก็จัดว่ากลางๆประมาณกินเอ็มเคได้  แต่มี topping เก๋ๆให้เลือกทานค่อนข้างหลากหลายเลยค่ะ  เป็นอีกหนึ่งร้านอาหารแบรนด์ไทย  ที่เราชอบทานบ่อยๆค่า